title: Регламент за изпълнение (ЕС) № 701/2012 на Комисията от 30 юли 2012 година относно изменение на Регламент за изпълнение (ЕС) № 543/2011 за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци

text:
               31.7.2012

               BG

               Официален вестник на Европейския съюз

               L 203/60

         РЕГЛАМЕНТ ЗА ИЗПЪЛНЕНИЕ (ЕС) № 701/2012 НА КОМИСИЯТА
   от 30 юли 2012 година
   относно изменение на Регламент за изпълнение (ЕС) № 543/2011 за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 103з, член 127, буква в) и член 143 във връзка с член 4 от него,
   като има предвид, че:

               (1)

               С Регламент (ЕО) № 1234/2007 се установява обща организация на селскостопанските пазари, която включва секторите на плодовете и зеленчуците и на преработените плодове и зеленчуци. По силата на член 103в от посочения регламент оперативните програми в сектора на плодовете и зеленчуците могат да включват мерки за предотвратяване и управление на кризи, насочени към предотвратяване и справяне с кризи на пазарите на плодове и зеленчуци.

               (2)

               В съответствие с член 79, параграф 1 от Регламент за изпълнение (ЕС) № 543/2011 на Комисията (2) в приложение ХI към посочения регламент за изпълнение се определя максималният размер на подпомагането за изтеглените от пазара продукти, посочени в него. Този размер следва да е определен така, че да се избегне изтеглянето да се превърне в постоянен алтернативен начин за пласиране на продуктите за сметка на предлагането им на пазара и същевременно да се гарантира, че изтеглянето остава ефективен инструмент за предотвратяване и управление на кризи.

               (3)

               С цел да се гарантира, че изтеглянето продължава да бъде ефективен инструмент за предотвратяване и управление на кризи, максималният размер на подпомагането за изтеглени от пазара продукти следва да бъде увеличен за тези плодове и зеленчуци, при които текущото ниво на подпомагане е особено ниско в сравнение със средните производствени цени в Съюза. Такъв е случаят с домати, грозде, кайсии, круши, патладжани и пъпеши. Освен това с цел да се избегне прекомерно компенсиране на изтегляне на предназначени за преработка домати на по-ниски цени следва да се въведе диференциран размер за домати, произведени от 1 юни до 31 октомври, когато е периодът, в който предназначени за преработка домати могат да бъдат изтеглени от пазара.

               (4)

               С цел да се насърчат мерките за безплатно разпространение на изтеглени от пазара плодове и зеленчуци по смисъла на член 103г, параграф 4 от Регламент (ЕО) № 1234/2007 и други сходни предназначения, одобрени от държавите членки, следва да бъде определен по-висок максимален размер на помощта отколкото за други предназначения, ако разликата между средната производствена цена в Съюза и настоящите максимални равнища на подпомагане позволява това, без да се създава алтернативен начин за пласиране на продуктите за сметка на предлагането им на пазара. Такъв е случаят с карфиол, домати, ябълки, грозде, кайсии, круши, патладжани, пъпеши, дини, клементини и лимони.

               (5)

               С цел улесняване на разпространението на изтеглени продукти чрез благотворителни организации и институции, посочените организации и институции трябва да бъдат задължени да водят финансова отчетност за въпросната операция, само в случай че са поискали и получили разрешение от компетентните органи на държавата членка да искат символично финансово участие от крайните получатели. Възможността да поискат такова участие следва също така да обхваща и пресни продукти.

               (6)

               С цел отчитане на предишния опит в прилагането на мерки за предотвратяване и управление на кризи, е целесъобразно да се изяснят определенията за бране на плодове и зеленчуци, докато са още зелени, и небране, както и ситуациите, при които могат да бъдат предприети мерки за бране на плодове и зеленчуци, докато са още зелени, и небране. Освен това с цел хармонизиране на различните мерки за предотвратяване и управление на кризи и увеличаване на тяхната ефективност е целесъобразно да се заличи специфичното задължение, предвидено в член 85, параграф 2 от Регламент за изпълнение (ЕС) № 543/2011, за включване на задължителен анализ на пазара в първата нотификация за всяка операция по предвидено бране на плодове и зеленчуци, докато са още зелени.

               (7)

               С цел да се реагира на внезапна кризисна ситуация бране на плодове и зеленчуци, докато са още зелени, и небране следва да бъде възможно за плодове и зеленчуци с по-дълъг период за събиране на реколтата, въпреки че нормалното събиране на реколтата вече е започнало, или вече е получена търговска продукция от въпросната площ при спазване на ограничителни мерки, които ще се определят от държавите членки. В такива случаи единствено продукцията, която трябва да се събере в срок от шест седмици след операцията, следва да бъде компенсирана. Тъй като насажденията, даващи плодове и зеленчуци с по-дълъг период за събиране на реколтата, често имат узрели и неузрели продукти по едно и също време, е целесъобразно да се направи дерогация от общото правило против прилагането на мерки за бране на плодове и зеленчуци, докато са още зелени, и небране за един и същ продукт и на една и съща площ през дадена година.

               (8)

               За да се гарантира, че е изпълнено задължението да се докаже, че всяка партида е пласирана в съответствие със съответните условия, и за да се даде възможност за провеждане на ефективни митнически проверки въз основа на анализ на риска, следва да бъдат определени подробни правила по отношение на задължението за предоставяне при поискване от митническите органи на някои документи, свързани с предстоящите проверки.

               (9)

               Поради това Регламент за изпълнение (ЕС) № 543/2011 следва да бъде съответно изменен.

               (10)

               Целесъобразно е новите размери на подпомагане за изтеглени от пазара продукти да се прилагат със задна дата, считано от 1 юли 2012 г., когато започва летният пазарен сезон. С цел да се даде време на вносителите да се адаптират към новите правила относно системата на входните цени тези правила следва да се прилагат от 1 септември 2012 г.

               (11)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Изменения на Регламент за изпълнение (ЕС) № 543/2011
   Регламент за изпълнение (ЕС) № 543/2011 се изменя, както следва:

               (1)

               В член 80, параграф 2 втора алинея се заменя със следното:
               „При поискване държавите членки могат да разрешат на благотворителните организации и институции, посочени в член 103г, параграф 4 от Регламент (ЕО) № 1234/2007, да искат символично участие от крайните получатели на изтеглени от пазара продукти. Когато въпросните благотворителни организации и институции са получили разрешението, в допълнение към задълженията съгласно член 83, параграф 1 от настоящия регламент, те водят финансова отчетност за въпросната операция.“

               (2)

               В член 83, параграф 1, буква б) се заменя със следното:

                           „б)

                           да водят отделно материална отчетност за въпросните операции;“

               (3)

               В член 84, параграф 1 букви а) и б) се заменят със следното:

                           „а)

                           „бране на плодове и зеленчуци, докато са още зелени“ означава прибирането на цялата реколта от неузрели негодни за предлагане на пазара продукти на дадена площ. Въпросните продукти не трябва да са били увредени преди брането на плодове и зеленчуци, докато са още зелени, поради климатични причини, болест или други причини.

                           б)

                           „небране“ означава прекратяване на актуалния производствен цикъл от съответната площ, когато продуктите са добре развити и здрави, в добро състояние и с подходящо за предлагане на пазара качество. Унищожаването на продуктите поради климатични събития или болест обаче не се счита за небране на реколтата.“

               (4)

               Член 85 се изменя, както следва:

                           а)

                           в параграф 2 втора алинея се заличава;

                           б)

                           параграф 3 се заменя със следния текст:
                           „3.   Мерки за бране на плодове и зеленчуци, докато са още зелени, не се предприемат по отношение на плодовете и зеленчуците, чието нормално събиране на реколтата вече е започнало, или вече е получена търговска продукция от въпросната площ по време на нормалния производствен цикъл.
                           Първата алинея обаче не се прилага, когато плодовете и зеленчуците могат да се събират в период по-дълъг от един месец. В такива случаи сумите, посочени в параграф 4, компенсират само продукция, която се събира в период от шест седмици след операцията по бране на плодове и зеленчуци, докато са още зелени, и небране. Посочените плодови и зеленчукови насаждения не се използват за целите на допълнителна продукция, след като се е осъществила операцията.
                           За целите на втора алинея държавите членки могат да забранят прилагането на мерки по бране на плодове и зеленчуци, докато са още зелени, и небране, ако в случай на бране на плодове и зеленчуци, докато са още зелени, значителна част от нормалната реколта е събрана и, в случай на небране, значителна част от търговската продукция вече е получена. Държава членка, възнамеряваща да приложи тази разпоредба, предвижда в своята национална стратегия частта, която счита за значителна.
                           Брането на плодове и зеленчуци, докато са още зелени, и небрането не се прилагат едновременно за един и същ продукт или на една и съща площ през една и съща година, освен за целите на втората алинея, когато и двете операции могат да бъдат прилагани едновременно.“

                           в)

                           в параграф 4, буква б) се заменя със следното:

                                       „б)

                                       на такова равнище, че да покриват не повече от 90 % от максималното равнище на подпомагане за изтегляне от пазара, приложимо към изтегляния на продукти от пазара за предназначения, които са различни от безплатно разпространение, както е посочено в член 103г, параграф 4 от Регламент (ЕО) № 1234/2007.“

               (5)

               В член 109, параграф 5 буква а) се заменя със следното:

                           „а)

                           проверка на извадка на материалната отчетност, която трябва да бъде водена от получателите, и на финансовата отчетност на съответните благотворителни организации и институции, във всички случаи, когато се прилага член 80, параграф 2, втора алинея;“

               (6)

               Член 110 се изменя, както следва:

                           а)

                           в параграф 1 втора алинея се заличава;

                           б)

                           в параграф 2 се добавя следната трета алинея:
                           „Когато се прилага втората алинея на член 85, параграф 3, изискването, предвидено в първата алинея от настоящия параграф, да не е имало частично събиране на реколта, не се прилага.“

                           в)

                           вмъква се следният параграф 2a:
                           „2а.   Когато се прилага втората алинея на член 85, параграф 3, държавите членки гарантират, че плодови и зеленчукови насаждения, при които са предприети мерки за небране и бране на плодове и зеленчуци, докато са още зелени, не се използват за целите на допълнителна продукция.“

               (7)

               Член 121 се изменя, както следва:

                           а)

                           в параграф 1, буква а) се заличава;

                           б)

                           в параграф 2 се добавя следната алинея:
                           „Първа алинея, буква б) от настоящия параграф не се прилага, когато се прилага втората алинея на член 85, параграф 3.“

               (8)

               В член 137, параграф 4 се добавят следните четвърта и пета алинея:
               „С цел да се докаже, че партидата е пласирана според условията, посочени в алинея първа, вносителят предоставя в допълнение към фактурата, всички документи, необходими за извършването на съответните митнически проверки във връзка с продажба или пласиране на всеки продукт от въпросната партида. Това включва документи, свързани с разходите за транспорт, застраховка, обработка и складиране на партидата.
               Когато пазарните стандарти, посочени в член 3, изискват наименование на сорта на продукта или търговския тип на плодовете и зеленчуците да бъдат посочени върху опаковката, наименованието на сорта на продукта или търговския тип на плодовете и зеленчуците, които са част от партидата, се посочват в документите, свързани с транспорта, фактурите и ордера за доставка.“

               (9)

               Приложение XI се заменя с текста, съдържащ се в приложението към настоящия регламент.

         Член 2
   Влизане в сила
   Настоящият регламент влиза в сила на седмия ден след публикуването му в Официален вестник на Европейския съюз.
   Въпреки това, член 1, точка 8) се прилага от 1 септември 2012 г., а член 1, точка 9) се прилага от 1 юли 2012 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 юли 2012 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

            „ПРИЛОЖЕНИЕ XI

               Максимален размер на подпомагането за изтеглени от пазара продукти съгласно член 79, параграф 1

                        Продукт

                        Максимално подпомагане (EUR/100 kg)

                        Безплатно разпространение

                        Други предназначения

                        Карфиол

                        15,69

                        10,52

                        Домати (1 юни — 31 октомври)

                        7,25

                        7,25

                        Домати (1 ноември — 31 май)

                        27,45

                        18,30

                        Ябълки

                        16,98

                        13,22

                        Грозде

                        39,16

                        26,11

                        Кайсии

                        40,58

                        27,05

                        Нектарини

                        26,90

                        26,90

                        Праскови

                        26,90

                        26,90

                        Круши

                        23,85

                        15,90

                        Патладжани

                        22,78

                        15,19

                        Пъпеши

                        31,37

                        20,91

                        Дини

                        8,85

                        6,00

                        Портокали

                        21,00

                        21,00

                        Мандарини

                        19,50

                        19,50

                        Клементини

                        22,16

                        19,50

                        Сатсумаси

                        19,50

                        19,50

                        Лимони

                        23,99

                        19,50“


title: Регламент за изпълнение (ЕС) 2016/1153 на Комисията от 14 юли 2016 година за определяне на ставката на корекция на директните плащания в съответствие с Регламент (ЕС) № 1306/2013 на Европейския парламент и на Съвета по отношение на календарната 2016 година

text:
               15.7.2016

               BG

               Официален вестник на Европейския съюз

               L 190/76

         РЕГЛАМЕНТ ЗА ИЗПЪЛНЕНИЕ (ЕС) 2016/1153 НА КОМИСИЯТА
   от 14 юли 2016 година
   за определяне на ставката на корекция на директните плащания в съответствие с Регламент (ЕС) № 1306/2013 на Европейския парламент и на Съвета по отношение на календарната 2016 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 26, параграф 3 от него,
   след консултации с Комитета по земеделските фондове,
   като има предвид, че:

               (1)

               Съгласно член 25 от Регламент (ЕС) № 1306/2013 се предвижда създаването на резерв, предназначен за предоставяне на допълнителна подкрепа за селскостопанския сектор в случай на значими кризисни ситуации, които засягат селскостопанското производство или дистрибуция, чрез прилагане в началото на всяка година на намаление на директните плащания в рамките на механизма за финансова дисциплина, посочен в член 26 от същия регламент.

               (2)

               В член 26, параграф 1 от Регламент (ЕС) № 1306/2013 се предвижда, че за да се гарантира спазването на годишните тавани, установени в Регламент (ЕС, Евратом) № 1311/2013 на Съвета (2), за финансирането на свързани с пазара разходи и директни плащания се определя ставка на корекция на директните плащания, когато прогнозите за финансирането на мерките в рамките на посочения подтаван за дадена финансова година показват, че приложимите годишни тавани ще бъдат надвишени.

               (3)

               Сумата на резерва за кризи в селскостопанския сектор за включване в проектобюджета на Комисията за 2017 г., възлиза на 450,5 млн. евро по текущи цени. За покриването на тази сума механизмът за финансова дисциплина трябва да се прилага за календарната 2016 г. по отношение на директните плащания по схемите за подпомагане, изброени в приложение I към Регламент (ЕС) № 1307/2013 на Европейския парламент и на Съвета (3).

               (4)

               Прогнозите за директните плащания и свързаните с пазара разходи, определени в проектобюджета на Комисията за 2017 г., посочват, че не е необходимо по-нататъшно прилагане на механизма за финансова дисциплина.

               (5)

               В съответствие с член 26, параграф 2 от Регламент (ЕС) № 1306/2013 на 22 март 2016 г. Комисията прие предложение за регламент на Европейския парламент и на Съвета за определяне на предвидената в Регламент (ЕС) № 1306/2013 ставка на корекция на директните плащания за календарната 2016 година (4).

               (6)

               До 30 юни 2016 г. не беше определена ставката на корекция от Европейския парламент и Съвета. Поради това в съответствие с член 26, параграф 3 от Регламент (ЕС) № 1306/2013 Комисията трябва да определи ставката на корекция посредством акт за изпълнение и незабавно да информира Европейския парламент и Съвета за него.

               (7)

               В съответствие с член 26, параграф 4 от Регламент (ЕС) № 1306/2013 до 1 декември 2016 г. Комисията може да адаптира ставката на корекция въз основа на новата информация, с която разполага. При постъпване на нова информация Комисията ще я вземе предвид и до 1 декември 2016 г. ще приеме регламент за изпълнение за адаптиране на ставката на корекция в рамките на писмото за внасяне на корекции към проектобюджета за 2017 г.

               (8)

               Като общо правило земеделските стопани, които са подали заявление за помощ за директни плащания за дадена календарна година N, получават плащанията в рамките на определен срок за плащане през финансовата година N+1. Държавите членки обаче могат да извършват закъснели плащания в полза на земеделски стопани след изтичането на този срок за плащане, в рамките на определени срокове. Подобни закъснели плащания могат да бъдат извършвани през последваща финансова година. Когато за дадена календарна година се прилага финансова дисциплина, ставката на корекция не следва да се прилага за плащанията по заявления за помощ, подадени през календарни години, различни от календарната година, за която се прилага финансовата дисциплина. Поради това, с цел да се осигури равнопоставеност между земеделските стопани, е уместно да се предвиди ставката на корекцията да се прилага единствено спрямо плащанията по заявления за помощ, подадени през календарната година, за която се прилага финансовата дисциплина, независимо кога се извършва плащането в полза на земеделските стопани.

               (9)

               Съгласно член 8, параграф 1 от Регламент (ЕС) № 1307/2013 ставката на корекция на директните плащания, определена в съответствие с член 26 от Регламент (ЕС) № 1306/2013, се прилага само за директни плащания, надвишаващи 2 000 евро, които се отпускат на земеделските стопани през съответната календарна година. Освен това в член 8, параграф 2 от Регламент (ЕС) № 1307/2013 се предвижда, че вследствие на постепенното въвеждане на директните плащания ставката на корекция ще се прилага за Хърватия едва от 1 януари 2022 г. Поради това ставката на корекция, която се определя с настоящия регламент, не следва да се прилага спрямо плащанията за земеделските стопани в посочената държава членка,

         ПРИЕ НАСТОЯЩИЯ РЕГЛАМЕНТ:
   Член 1
   1.   За целите на определянето на ставката на корекция в съответствие с членове 25 и 26 от Регламент (ЕС) № 1306/2013, и в съответствие с член 8, параграф 1 от Регламент (ЕС) № 1307/2013 сумите на директните плащания по схемите за подпомагане, изброени в приложение I към Регламент (ЕС) № 1307/2013, които ще се отпускат на земеделски стопани над сумата от 2 000 EUR по заявление за помощ, подадено за календарната 2016 година, се намаляват със ставка на корекция 1,366744 %.
   2.   Намаляването, предвидено в параграф 1, не се прилага за Хърватия.
   Член 2
   Настоящият регламент влиза в сила на седмия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юли 2016 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 549.

      (2)  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

      (3)  Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347, 20.12.2013 г., стр. 608).

      (4)  COM(2016) 159.


title: Регламент за изпълнение (ЕС) № 882/2013 на Комисията от 13 септември 2013 година за определяне на вносните мита в сектора на зърнените култури, приложими от 16 септември 2013 година

text:
               14.9.2013

               BG

               Официален вестник на Европейския съюз

               L 245/11

         РЕГЛАМЕНТ ЗА ИЗПЪЛНЕНИЕ (ЕС) № 882/2013 НА КОМИСИЯТА
   от 13 септември 2013 година
   за определяне на вносните мита в сектора на зърнените култури, приложими от 16 септември 2013 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент (ЕС) № 642/2010 на Комисията от 20 юли 2010 г. относно правилата за прилагане на Регламент (ЕО) № 1234/2007 на Съвета по отношение на вносните мита в сектора на зърнените култури (2), и по-специално член 2, параграф 1 от него,
   като има предвид, че:

               (1)

               В член 136, параграф 1 от Регламент (ЕО) № 1234/2007 се предвижда, че вносното мито за продукти под кодове по КН 1001 19 00, 1001 11 00, ex 1001 91 20 (пшеница мека, за посев), ex 1001 99 00 (висококачествена мека пшеница, различна от тази за посев), 1002 10 00, 1002 90 00, 1005 10 90, 1005 90 00, 1007 10 90 и 1007 90 00 е равно на интервенционната цена, валидна за тези продукти при вноса, увеличена с 55 %, минус вносната цена CIF, приложима за въпросната доставка. Това мито обаче не може да надхвърля размера на митото в Общата митническа тарифа.

               (2)

               В член 136, параграф 2 от Регламент (ЕО) № 1234/2007 се предвижда, че за целите на изчисляването на вносното мито, посочено в параграф 1 от същия член, редовно се определят представителни цени CIF за внос на посочените продукти.

               (3)

               Съгласно член 2, параграф 2 от Регламент (ЕС) № 642/2010 цената, която трябва да се използва за изчисляване на вносното мито върху продукти по кодове по КН 1001 19 00, 1001 11 00, ex 1001 91 20 (пшеница мека, за посев), ex 1001 99 00 (висококачествена мека пшеница, различна от тази за посев), 1002 10 00, 1002 90 00, 1005 10 90, 1005 90 00, 1007 10 90 и 1007 90 00, е дневната представителна вносна цена CIF, определена по метода, посочен в член 5 от същия регламент.

               (4)

               Необходимо е да се определят вносни мита за периода, започващ от 16 септември 2013 година, които да са приложими до влизането в сила на ново определяне.

               (5)

               С оглед на необходимостта да се осигури прилагането на дадената мярка възможно най-бързо след предоставянето на актуализираните данни, настоящият регламент следва да влезе в сила в деня на публикуването му,

         ПРИЕ НАСТОЯЩИЯ РЕГЛАМЕНТ:
   Член 1
   От 16 септември 2013 година вносните мита в сектора на зърнените култури, посочени в член 136, параграф 1 от Регламент (ЕО) № 1234/2007, са определени в приложение I към настоящия регламент въз основа на елементите, изложени в приложение II.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 13 септември 2013 година.

            За Комисията, от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 187, 21.7.2010 г., стр. 5.

      ПРИЛОЖЕНИЕ I

         Вносни мита за продуктите, посочени в член 136, параграф 1 от Регламент (ЕО) № 1234/2007, приложими от 16 септември 2013 година

                  Код по КН

                  Описание на стоките

                  Вносно мито (1)

                  (EUR/t)

                  1001 19 00
                  1001 11 00

                  ПШЕНИЦА твърда висококачествена

                  0,00

                  със средно качество

                  0,00

                  с ниско качество

                  0,00

                  ex 1001 91 20

                  ПШЕНИЦА мека, за посев

                  0,00

                  ex 1001 99 00

                  ПШЕНИЦА мека висококачествена, различна от тази за посев

                  0,00

                  1002 10 00
                  1002 90 00

                  РЪЖ

                  0,00

                  1005 10 90

                  ЦАРЕВИЦА за посев, различна от хибридна

                  0,00

                  1005 90 00

                  ЦАРЕВИЦА, различна от тази за посев (2)

                  0,00

                  1007 10 90
                  1007 90 00

                  СОРГО на зърна, различно от хибрид за посев

                  0,00

         (1)  Вносителят може, прилагайки член 2, параграф 4 от Регламент (ЕС) № 642/2010, да се ползва от намаление на митата със:

                  —

                  3 EUR/t, ако пристанището на разтоварване се намира в Средиземно море (отвъд Гибралтарския провлак) или в Черно море и ако стоката пристига в Съюза през Атлантическия океан или през Суецкия канал,

                  —

                  2 EUR/t, ако пристанището на разтоварване се намира в Дания, Естония, Ирландия, Латвия, Литва, Полша, Финландия, Швеция, Обединеното кралство или на атлантическия бряг на Пиренейския полуостров и ако стоката пристига в Съюза през Атлантическия океан.

         (2)  Вносителят може да ползва фиксирано намаление от 24 EUR/t, когато са изпълнени условията по член 3 от Регламент (ЕС) № 642/2010.

      ПРИЛОЖЕНИЕ II

         Елементи за изчисляване на митата, определени в приложение I

      30.8.2013-12.9.2013

                  1.

                  Средни стойности за референтния период, посочен в член 2, параграф 2 от Регламент (ЕС) № 642/2010:

                              (EUR/t)

                              Мека пшеница (1)

                              Царевица

                              Твърда пшеница с високо качество

                              Твърда пшеница със средно качество (2)

                              Твърда пшеница с ниско качество (3)

                              Борса

                              Minnéapolis

                              Chicago

                              —

                              —

                              —

                              Котировка

                              211,95

                              142,54

                              —

                              —

                              —

                              Цена CAF САЩ

                              —

                              —

                              227,15

                              217,15

                              197,15

                              Премия за Залива

                              —

                              27,64

                              —

                              —

                              —

                              Премия за Големите езера

                              36,18

                              —

                              —

                              —

                              —

                  2.

                  Средни стойности за референтния период, посочен в член 2, параграф 2 от Регламент (ЕС) № 642/2010:

                              Разходи за навло: Мексикански залив — Ротердам:

                              16,23 EUR/t

                              Разходи за навло: Големите езера — Ротердам:

                              50,08 EUR/t

         (1)  Позитивна премия от 14 EUR/t инкорпорирано (член 5, параграф 3 от Регламент (ЕС) № 642/2010).

         (2)  Негативна премия от 10 EUR/t (член 5, параграф 3 от Регламент (ЕС) № 642/2010).

         (3)  Негативна премия от 30 EUR/t (член 5, параграф 3 от Регламент (ЕС) № 642/2010).


title: Регламент за изпълнение (ЕС) № 1155/2012 на Комисията от 5 декември 2012 година за изменение за 183-ти път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда

text:
               7.12.2012

               BG

               Официален вестник на Европейския съюз

               L 335/40

         РЕГЛАМЕНТ ЗА ИЗПЪЛНЕНИЕ (ЕС) № 1155/2012 НА КОМИСИЯТА
   от 5 декември 2012 година
   за изменение за 183-ти път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда (1), и по-специално член 7, параграф 1, буква а) и член 7а, параграф 5 от него,
   като има предвид, че:

               (1)

               В приложение I към Регламент (ЕО) № 881/2002 се посочват лицата, групите и образуванията, спрямо които се прилага замразяването на средства и икономически ресурси по смисъла на посочения регламент.

               (2)

               На 26 ноември 2012 г. Комитетът по санкциите към Съвета за сигурност на Организацията на обединените нации реши да извади шест образувания от списъка на лицата, групите и образуванията, спрямо които следва да се прилага замразяването на средства и икономически ресурси.

               (3)

               Приложение I към Регламент (ЕО) № 881/2002 следва да бъде съответно актуализирано,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 881/2002 се изменя в съответствие с приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 декември 2012 година.

            За Комисията, от името на председателя,

            началникът на Службата за инструментите на външната политика

      (1)  ОВ L 139, 29.5.2002 г., стр. 9.

      ПРИЛОЖЕНИЕ
      Приложение I към Регламент (ЕО) № 881/2002 се изменя, както следва:
      В категорията „Юридически лица, групи и образувания“ се заличават следните вписвания:

                  а)

                     „Al-Hamati Sweets Bakeries. Адрес: Al-Mukallah, Hadhramawt Governorate, Йемен. Други сведения: a) притежавани от Mohammad Hamdi Mohammad Sadiq al-Ahdal; б) за които е докладвано, че са престанали да съществуват. Дата на определянето по член 2а, параграф 4, буква б): 17.10.2001 г.“

                  б)

                     „Benevolence International Foundation (известна още като a) Al-Bir Al-Dawalia, б) BIF, в) BIF-USA, г) Mezhdunarodnyj Blagotvoritel’nyj Fond). Адрес: a) 8820, Mobile Avenue, 1A, Oak Lawn, Илинойс, 60453, Съединени американски щати, б) P.O. box 548, Worth, Илинойс, 60482, Съединени американски щати, в) (предишно местонахождение) 9838, S. Roberts Road, Suite 1W Palos Hills, Илинойс, 60465, Съединени американски щати, г) (предишно местонахождение) 20- 24, Branford Place, Suite 705, Newark, Ню Джърси, 07102, Съединени американски щати, д) PO box 1937, Хартум, Република Судан, е) Народна Република Бангладеш, ж) ивицата Газа, з) Република Йемен. Други сведения: а) идентификационен номер на работодател: 36-3823186 (Съединени американски щати), б) името на фондацията в Нидерландия е: Stichting Benevolence International Nederland (BIN).“

                  в)

                     „Bosanska Idealna Futura (известна още като: a) BIF-Bosnia, б) Bosnian Ideal Future. Други сведения: а) Bosanska Idealna Futura бе официално регистрирана в Босна и Херцеговина като асоциация и хуманитарна организация под № 59; б) тя бе законният правоприемник на офисите в Босна и Херцеговина на Benevolence International Foundation, която действа под името BECF Charitable Educational Center, Benevolence Educational Center; в) Bosanska Idealna Futura престава да съществува от декември 2008 г. Дата на определянето по член 2а, параграф 4, буква б): 21.11.2002“

                  г)

                     „Heyatul Ulya. Адрес: Могадишу, Сомалия. Дата на определянето по член 2а, параграф 4, буква б): 9.11.2001 г.“

                  д)

                     „Red Sea Barakat Company Limited. Адрес: Могадишу, Сомалия. Дата на определянето по член 2а, параграф 4, буква б): 9.11.2001 г.“

                  е)

                     „Somali Internet Company. Адрес: Могадишу, Сомалия. Дата на определянето по член 2а, параграф 4, буква б): 9.11.2001 г.“


title: Регламент за изпълнение (ЕС) № 669/2011 на Комисията от 12 юли 2011 година за изменение на Регламент (ЕО) № 376/2008 за определяне на общи подробни правила за прилагане на режима на лицензии за внос и износ и сертификати за предварително фиксиране за селскостопанските продукти

text:
               13.7.2011

               BG

               Официален вестник на Европейския съюз

               L 183/4

         РЕГЛАМЕНТ ЗА ИЗПЪЛНЕНИЕ (ЕС) № 669/2011 НА КОМИСИЯТА
   от 12 юли 2011 година
   за изменение на Регламент (ЕО) № 376/2008 за определяне на общи подробни правила за прилагане на режима на лицензии за внос и износ и сертификати за предварително фиксиране за селскостопанските продукти
   ЕВРОПЕЙСКАТА КОМИСИЯ
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 134 във връзка с член 4 от него,
   като има предвид, че:

               (1)

               За целите на управлението на вноса и износа Комисията е оправомощена да определя продуктите, чийто внос или/и износ следва да бъде подчинен на представянето на лицензия. При преценяване на необходимостта от въвеждане на режим на лицензии Комисията следва да взема предвид подходящите средства за управление на пазарите, и по-специално — за наблюдение на вноса.

               (2)

               Регламент (ЕО) № 376/2008 на Комисията (2) въведе задължението да бъдат представяни лицензии при внос на пресни ябълки с код по КН 0808 10 80, след като производителите на ябълки в Европейския съюз се оказаха в затруднено положение, дължащо се, освен всичко друго, на значителното увеличение на вноса на ябълки от трети държави от Южното полукълбо.

               (3)

               Понастоящем ефективното наблюдение на вноса може да се извършва и с други средства. В интерес на опростяването и с цел да се облекчи административната тежест за държавите-членки и съответните оператори, изискването да се представят лицензии за внос на ябълки се отменя след изтичането на настоящия срок на прилагане, посочен в приложение XVIII към Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (3).

               (4)

               Регламент (ЕО) № 376/2008 следва съответно да бъде изменен.

               (5)

               В интерес на яснотата е целесъобразно да се формулират правила за лицензиите, издадени за внос на пресни ябълки с код по КН 0808 10 80, които са все още валидни към датата на прилагане на настоящия регламент.

               (6)

               Управителният комитет за общата организация на селскостопанските пазари не е представил становище в рамките на срока, определен от неговия председател,

         ПРИЕ НАСТОЯЩИЯ РЕГЛАМЕНТ
   Член 1
   Точка Ж от част I от приложение II към Регламент (ЕО) № 376/2008 се заменя със следното:

      „Ж.   Плодове и зеленчуци (част IX от приложение I към Регламент (ЕО) № 1234/2007)

                  Код по КН

                  Описание

                  Размер на гаранцията

                  Срок на валидност

                  Количества нето (4)

                  0703 20 00

                  Чесън, пресен или охладен, включително продукти, внесени в рамките на тарифни квоти, както е посочено в член 1, параграф 2, буква а), подточка iii)

                  50 EUR/t

                  3 месеца от датата на издаване съгласно член 22, параграф 1

                  (—)

                  ех 0703 90 00

                  Други лукови зеленчуци, пресни или охладени, включително продукти, внесени в рамките на тарифни квоти, както е посочено в член 1, параграф 2, буква а), подточка iii)

                  50 EUR/t

                  3 месеца от датата на издаване съгласно член 22, параграф 1

                  (—)

                              (—)

                              За всяко количество се изисква лицензия или сертификат.“

   Член 2
   По искане на заинтересованите страни, внесените гаранции за издаването на лицензии за внос на пресни ябълки с код по КН 0808 10 80 се освобождават при изпълнение на следните условия:

               а)

               срокът на валидност на лицензиите не е изтекъл към датата на прилагане на настоящия регламент;

               б)

               лицензиите са използвани само частично или не са използвани изобщо към датата на прилагане на настоящия регламент.

         Член 3
   Настоящият регламент влиза в сила на седмия ден след публикуването му в Официален вестник на Европейския съюз.

   Той се прилага от 1 септември 2011 г.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 12 юли 2011 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 114, 26.4.2008 г., стр. 3.

      (3)  ОВ L 157, 15.6.2011 г., стр. 1.

      (4)  Максимални количества, за които не е необходимо да се представя лицензия или сертификат съгласно член 4, параграф 1, буква г). Тези ограничения не се прилагат за внос по преференциален режим или в рамките на тарифни квоти.

               (—)

               За всяко количество се изисква лицензия или сертификат.“


title: Регламент за изпълнение (ЕС) 2017/873 на Комисията от 22 май 2017 година за разрешаване на употребата на L-триптофан, получен от Escherichia coli, като фуражна добавка за всички видове животни (Текст от значение за ЕИП. )

text:
                  23.5.2017

                  BG

                  Официален вестник на Европейския съюз

                  L 134/14

            РЕГЛАМЕНТ ЗА ИЗПЪЛНЕНИЕ (ЕС) 2017/873 НА КОМИСИЯТА
      от 22 май 2017 година
      за разрешаване на употребата на L-триптофан, получен от Escherichia coli, като фуражна добавка за всички видове животни
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
      като има предвид, че:

                  (1)

                  В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 82/471/ЕИО на Съвета (2).

                  (2)

                  С Директива 88/485/ЕИО на Комисията (3) бе разрешена безсрочната употреба на L-триптофан в съответствие с Директива 82/471/ЕИО. Впоследствие посочената добавка беше вписана в Регистъра на фуражните добавки като съществуващ продукт в съответствие с член 10, параграф 1 от Регламент (ЕО) № 1831/2003.

                  (3)

                  В съответствие с член 10, параграф 2 от Регламент (ЕО) № 1831/2003 във връзка с член 7 от същия регламент бяха подадени заявления за извършване на повторна оценка на веществото L-триптофан като фуражна добавка за всички видове животни. В съответствие с член 7 от същия регламент също така бяха подадени заявления за разрешаване на употребата на L-триптофан за всички видове животни. Заявленията бяха придружени от данните и документите, изисквани съгласно член 7, параграф 3 от Регламент (ЕО) № 1831/2003.

                  (4)

                  Заявленията се отнасят до разрешаването на употребата на L-триптофан, получен от Escherichia coli KCCM 11132P, Escherichia coli DSM 25084, Escherichia coli FERM BP-11200, Escherichia coli FERM BP-11354, Escherichia coli CGMCC 7.59 или Escherichia coli CGMCC 3667, като фуражна добавка за всички видове животни, която да се класифицира в категорията „хранителни добавки“.

                  (5)

                  В становищата си от 11 септември 2013 г. (4), 10 април 2014 г. (5), 9 септември 2014 г. (6), 29 януари 2015 г. (7), 10 септември 2015 г. (8), 1 декември 2015 г. (9), 25 януари 2017 г. (10) и 25 януари 2017 г. (11) Европейският орган за безопасност на храните („Органът“) заключи, че при предложените условия на употреба L-триптофан, получен от Escherichia coli KCCM 11132P, Escherichia coli DSM 25084, Escherichia coli FERM BP-11200, Escherichia coli FERM BP-11354, Escherichia coli CGMCC 7.59 и Escherichia coli CGMCC 3667, не се отразява неблагоприятно върху здравето на животните и на човека, нито върху околната среда, както и че може да се счита за ефикасен източник на незаменимата аминокиселина триптофан при храненето на животните; заявителят за разрешаването на L-триптофан, получен от Escherichia coli DSM 25084, представи доказателства, че след промяна в производствения процес нивото на ендотоксини в добавката е намалено до приемливо равнище; за да бъде напълно ефикасна за преживни животни, добавката L-триптофан трябва да е защитена от разграждане в търбуха. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

                  (6)

                  При оценката на L-триптофан беше установено, че предвидените в член 5 от Регламент (ЕО) № 1831/2003 условия за издаване на разрешение са изпълнени. Поради това употребата на посоченото вещество следва да бъде разрешена съгласно предвиденото в приложението към настоящия регламент.

                  (7)

                  Тъй като няма съображения във връзка с безопасността, които да налагат незабавното прилагане на измененията в условията на разрешението за употребата на L-триптофан, е целесъобразно да се предвиди преходен период, за да се даде възможност на заинтересованите страни да предприемат необходимото, за да спазят новите изисквания, произтичащи от разрешението.

                  (8)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Разрешаване
      Разрешава се употребата на посоченото в приложението вещество, което принадлежи към категорията „хранителни добавки“ и към функционалната група „аминокиселини, техните соли и аналози“, като добавка при храненето на животните, при спазване на условията, определени в същото приложение.
      Член 2
      Преходни мерки
      1.   Разрешеното с Директива 88/485/ЕИО на Комисията вещество, посочено в приложението, и съдържащите го премикси могат да се пускат на пазара до 12 декември 2017 г. в съответствие с правилата, приложими преди 12 юни 2017 г., и да се употребяват до изчерпване на складовите наличности.
      2.   Фуражните суровини и комбинираните фуражи, които съдържат посоченото в параграф 1 вещество и са произведени и етикетирани преди 12 юни 2018 г. в съответствие с правилата, приложими преди 12 юни 2017 г., могат да се пускат на пазара и да се употребяват до изчерпване на складовите наличности, ако са предназначени за животни, отглеждани за производство на храни.
      3.   Фуражните суровини и комбинираните фуражи, които съдържат посоченото в параграф 1 вещество и са произведени и етикетирани преди 12 юни 2019 г. в съответствие с правилата, приложими преди 12 юни 2017 г., могат да се пускат на пазара и да се употребяват до изчерпване на складовите наличности, ако са предназначени за животни, които не се отглеждат за производство на храни.
      Член 3
      Влизане в сила
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 22 май 2017 година.

               За Комисията

               Председател

            Jean-Claude JUNCKER

         (1)  ОВ L 268, 18.10.2003 г., стр. 29.

         (2)  Директива 82/471/ЕИО на Съвета от 30 юни 1982 г. относно някои продукти, използвани при храненето на животните (ОВ L 213, 21.7.1982 г., стр. 8).

         (3)  Директива 88/485/ЕИО на Комисията от 26 юли 1988 г. за изменение на приложението към Директива 82/471/ЕИО на Съвета относно някои продукти, използвани при храненето на животните (ОВ L 239, 30.8.1988 г., стр. 36).

         (4)  EFSA Journal (Бюлетин на ЕОБХ), 2013; 11(10):3368.

         (5)  EFSA Journal (Бюлетин на ЕОБХ), 2014; 12(5):3673.

         (6)  EFSA Journal (Бюлетин на ЕОБХ), 2014; 12(10):3826.

         (7)  EFSA Journal (Бюлетин на ЕОБХ), 2015; 13(2):4015.

         (8)  EFSA Journal (Бюлетин на ЕОБХ), 2015; 13(9):4238.

         (9)  EFSA Journal (Бюлетин на ЕОБХ), 2016; 14(1):4343.

         (10)  EFSA Journal (Бюлетин на ЕОБХ), 2017; 15(2):4712.

         (11)  EFSA Journal (Бюлетин на ЕОБХ), 2017; 15(3):4705.

         ПРИЛОЖЕНИЕ

                     Идентификационен номер на добавката

                     Наименование на притежателя на разрешението

                     Добавка

                     Състав, химична формула, описание, метод за анализ

                     Вид или категория на животните

                     Максимална възраст

                     Минимално съдържание

                     Максимално съдържание

                     Други разпоредби

                     Срок на валидност на разрешението

                     mg/kg пълноценен фураж със съдържание на влага 12 %

                        Категория: „хранителни добавки“. Функционална група: „аминокиселини, техните соли и аналози“.

                     3c440

                     —

                     L-триптофан

                        Състав на добавката

                     Прах с минимално съдържание на L-триптофан 98 % (в сухо вещество).
                     Максимално съдържание от 10 mg/kg 1,1′-етилиден-бис-L-триптофан (EBT)

                        Характеристика на активното вещество

                     L-триптофан, получен чрез ферментация с Escherichia coli KCCM 11132P,

                        Escherichia coli DSM 25084,

                        Escherichia coli FERM BP-11200,

                        Escherichia coli FERM BP-11354,

                        Escherichia coli CGMCC 7.59 или

                        Escherichia coli CGMCC 3667.
                     Химична формула: C11H12N2O2

                     CAS №: 73-22-3

                        Методи за анализ
                         (1)

                     За идентификацията на L-триптофан във фуражната добавка:

                                 —

                                 „Монография за L-триптофана“ (компендиум Food Chemical Codex).

                           За определянето на триптофан във фуражната добавка и премиксите:

                                 —

                                 Високоефективна течна хроматография с флуоресцентна детекция (HPLC-FD) — EN ISO 13904-2016

                           За определянето на триптофан във фуражната добавка, премиксите, комбинираните фуражи и фуражните суровини:

                                 —

                                 Високоефективна течна хроматография (HPLC) с флуоресцентна детекция — Регламент (ЕО) № 152/2009 на Комисията (ОВ L 54, 26.2.2009 г., стр. 1) (приложение III, част Ж)

                     Всички видове

                     —

                     —

                     —

                                 1.

                                 L-триптофан може да се пуска на пазара и да се употребява като добавка, състояща се от препарат.

                                 2.

                                 За потребителите на добавката и премиксите стопанските субекти в областта на фуражите трябва да установят процедури за безопасна работа и организационни мерки за преодоляване на потенциалните рискове при вдишване, контакт с кожата или с очите. Когато тези рискове не могат да бъдат отстранени или сведени до минимум чрез споменатите процедури и мерки, добавката и премиксите трябва да се използват с лични предпазни средства, включително предпазна дихателна маска, предпазни очила и ръкавици.

                                 3.

                                 Съдържанието на ендотоксини и потенциалът за запрашване на добавката гарантират максимална експозиция на ендотоксини от 1 600  IU ендотоксини/m3 въздух (2).

                                 4.

                                 За преживните животни L-триптофан трябва да е защитен от разграждане в търбуха.

                                 5.

                                 Задължително обозначаване върху етикета на добавката:
                                 Съдържание на влага.

                     12 юни 2027 г.

            (1)  Подробна информация за методите за анализ може да бъде намерена на интернет адреса на референтната лаборатория: https://ec.europa.eu/jrc/en/eurl/feed-additives/evaluation-reports.

            (2)  Експозицията е изчислена въз основа на нивото на ендотоксини и потенциала за запрашване на добавката в съответствие с метода, използван от ЕОБХ (EFSA Journal (Бюлетин на ЕОБХ), 2017; 15(3):4705). метод за анализ: Европейска фармакопея 2.6.14. (бактериални ендотоксини).


title: Регламент за изпълнение (ЕС) № 245/2012 на Комисията от 20 март 2012 година за изменение на Регламент (ЕО) № 1187/2009 по отношение на износа на мляко и млечни продукти за Доминиканската република

text:
               21.3.2012

               BG

               Официален вестник на Европейския съюз

               L 81/37

         РЕГЛАМЕНТ ЗА ИЗПЪЛНЕНИЕ (ЕС) № 245/2012 НА КОМИСИЯТА
   от 20 март 2012 година
   за изменение на Регламент (ЕО) № 1187/2009 по отношение на износа на мляко и млечни продукти за Доминиканската република
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 170 и член 171, параграф 1 във връзка с член 4 от него,
   като има предвид, че:

               (1)

               В член 27 от Регламент (ЕО) № 1187/2009 на Комисията от 27 ноември 2009 г. за определяне на специалните подробни правила за прилагането на Регламент (ЕО) № 1234/2007 на Съвета по отношение на лицензиите за износ и възстановяванията при износ за мляко и млечни продукти (2) се предвижда, че в рамките на квотата за износ на мляко на прах, открита от Доминиканската република, се дава приоритет на продуктите, попадащи под определени продуктови кодове от номенклатурата за възстановяванията при износ. Това ограничение беше въведено, за да се предотврати подаването на прекалено голям брой заявления за лицензии, който би могъл да доведе до раздробяване на пазара и опасност от загуба на пазарен дял за износителите от Съюза.

               (2)

               Количествата, заявени за квотната 2011/2012 година, бяха за първи път по-малки от наличните количества по квотата. В случай на останали количества е целесъобразно тези количества да се разпределят между заявителите, които желаят да получат по-големи количества от заявените, при условие че гаранцията бъде съответно увеличена.

               (3)

               С оглед да се постигне максимално използване на квотата през следващите години е целесъобразно да се разшири обхватът на заявленията за лицензии, така че да обхваща всички продукти, включени в тарифната квота, предвидена в Споразумението за икономическо партньорство между държавите от Карифорум, от една страна, и Европейската общност и нейните държави-членки, от друга страна (3), чието подписване и временно прилагане бяха одобрени с Решение 2008/805/ЕО на Съвета (4). Освен това по отношение на валидността на лицензиите за износ дерогацията, предвидена в член 6, параграф 2 от Регламент (ЕО) № 1187/2009, следва да не се ограничава само до продуктите, спадащи към една и съща категория продукти, посочена в приложение I към същия регламент, а да бъде разширена до всички продукти, включени в тарифната квота.

               (4)

               Тъй като от 2008 г. възстановяванията при износ са определени на 0, в заявленията за лицензии за износ и в лицензиите следва да се посочват кодовете по Комбинираната номенклатура вместо продуктовите кодове от номенклатурата за възстановяванията. Свързаните с това разпоредби следва да бъдат съответно адаптирани.

               (5)

               За целите на доброто управление е необходимо Комисията да получи уведомление преди 31 август за количеството, за което са издадени лицензии. От друга страна, уведомлението относно разпределените количества е излишно и може да бъде премахнато.

               (6)

               В член 28, параграф 3, буква а) от Регламент (ЕО) № 1187/2009 се предвижда, че заявленията за лицензии за износ отговарят на условията за приемане само когато заявителите внасят гаранция в съответствие с член 9 от посочения регламент. Следователно изключването на член 9 от посочения регламент, предвидено в член 33, параграф 1 от същия регламент, представлява несъответствие.

               (7)

               Поради това Регламент (ЕО) № 1187/2009 следва да бъде съответно изменен.

               (8)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 1187/2009 се изменя, както следва:

               1)

               В член 27, параграф 2 първата алинея се заменя със следното:
               „Заявления за лицензии могат да се подават за всички продукти, попадащи под кодове по КН 0402 10, 0402 21 и 0402 29.“

               2)

               В член 28, параграф 3 първата алинея се заменя със следното:
               „За да отговарят заявленията на условията за приемане, за един продуктов код в Комбинираната номенклатура може да се подаде само едно заявление за лицензия за износ, а всички заявления трябва да се подадат едновременно до компетентния орган на една-единствена държава-членка.“

               3)

               Член 31 се изменя, както следва:

                           а)

                           в параграф 1 първата алинея се заменя със следното:
                           „В срок до петия работен ден след изтичането на срока за подаване на заявления за лицензии държавите-членки уведомяват Комисията — за всяка от двете части на квотата и за всеки продуктов код от Комбинираната номенклатура — за количествата, за които са подадени заявления за лицензии, или съответно за това, че не са подадени заявления.“;

                           б)

                           в параграф 2 трета и четвърта алинея се заменят със следното:
                           „Ако в резултат на прилагането на коефициента на разпределение се е получило количество за един заявител, което е по-малко от 20 тона, заявителите могат да оттеглят заявленията си. В такива случаи те уведомяват компетентния орган в срок три работни дни от публикуването на решението на Комисията. Гаранцията се освобождава незабавно. Компетентният орган уведомява Комисията в срок осем работни дни от публикуването на решението за количествата, за които са били оттеглени заявленията и за които гаранцията е била освободена, с разбивка по продуктов код от Комбинираната номенклатура.
                           Когато заявленията за лицензии са подадени за количества от даден продукт, които не надвишават квотите, посочени в член 28, параграф 1, Комисията разпределя останалите количества пропорционално на заявените количества, като определя коефициент на разпределение. Сумата, получена в резултат на прилагането на коефициента на разпределение, се закръглява надолу с точност до килограм. Операторите уведомяват компетентния орган за допълнителното количество, което приемат, в срок една седмица от публикуването на коефициента на разпределение. Предоставената гаранция бива съответно увеличена.“

               4)

               Член 32 се изменя, както следва:

                           а)

                           в параграф 1 третата алинея се заменя със следното:
                           „В срок до края на февруари държавите-членки уведомяват Комисията за количествата, за които са били издадени лицензии — за всяка от двете части на посочената в член 28, параграф 1 квота и за всеки продуктов код от Комбинираната номенклатура.“;

                           б)

                           в параграф 2 се добавя следната алинея:
                           „За целите на член 6, параграф 2 лицензията за износ е валидна също за всеки от продуктите, попадащи под кодовете, посочени в член 27, параграф 2, първа алинея.“;

                           в)

                           параграф 5 се заменя със следното:
                           „5.   В срок до 31 август всяка година държавите-членки уведомяват Комисията за следните количества — за всяка от двете части на посочената в член 28, параграф 1 квота и за всеки продуктов код от Комбинираната номенклатура — по отношение на предходния 12-месечен период по член 28, параграф 1:

                                       —

                                       количеството, за което не са издадени лицензии или лицензиите са анулирани,

                                       —

                                       изнесеното количество.“

               5)

               В член 33 параграф 1 се заменя със следното:
               „1.   Прилага се глава II, с изключение на членове 7 и 10.“

         Член 2
   Настоящият регламент влиза в сила на третия ден след публикуването му в Официален вестник на Европейския съюз.

   Той се прилага от квотната 2012/2013 година.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 20 март 2012 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 318, 4.12.2009 г., стр. 1.

      (3)  ОВ L 289, 30.10.2008 г., стр. 3.

      (4)  ОВ L 289, 30.10.2008 г., стр. 1.


title: Регламент за изпълнение (ЕС) № 1044/2012 на Комисията от 8 ноември 2012 година относно дерогация от Регламент (ЕИО) № 2454/93 във връзка с правилата за произход, използвани за целите на схемата от общи тарифни преференции, за да се отчете специалната ситуация на Гватемала по отношение на износа на някои рибни продукти за Съюза

text:
               9.11.2012

               BG

               Официален вестник на Европейския съюз

               L 310/28

         РЕГЛАМЕНТ ЗА ИЗПЪЛНЕНИЕ (ЕС) № 1044/2012 НА КОМИСИЯТА
   от 8 ноември 2012 година
   относно дерогация от Регламент (ЕИО) № 2454/93 във връзка с правилата за произход, използвани за целите на схемата от общи тарифни преференции, за да се отчете специалната ситуация на Гватемала по отношение на износа на някои рибни продукти за Съюза
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (1), и по-специално член 247 от него,
   като взе предвид Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (2), и по-специално член 89, параграф 1, буква б) от него,
   като има предвид, че:

               (1)

               С Регламент (ЕО) № 732/2008 на Съвета (3) за прилагане на схема от общи тарифни преференции за периода от 1 януари 2009 г. Съюзът предостави общи тарифни преференции на Гватемала.

               (2)

               С Регламент (ЕИО) № 2454/93 се въвежда определение на понятието произход на стоките, което да се използва за целите на схемата за общи тарифни преференции (ОСП). В член 89 от посочения регламент се предвижда дерогация от това определение в полза на държавите бенефициери, ползващи се от ОСП.

               (3)

               С писмо от 24 януари 2012 г. Гватемала подаде искане за дерогация от правилата на ОСП за произход в съответствие с член 89 от Регламент (ЕИО) № 2454/93. С писма от 28 март 2012 г., 21 юни 2012 г. и 27 юни 2012 г. Гватемала представи допълнителна информация в подкрепа на искането си.

               (4)

               Искането се отнася до общо годишно количество от 4 000 тона варени, замразени и вакуумно опаковани филета от риба тон, известни като „карета“ (наричани по-долу „карета от риба тон“), с код по КН 1604 14 16 за периода от 1 април 2012 г. до 31 декември 2013 г.

               (5)

               В искането се демонстрира, че без дерогацията способността на рибопреработвателната промишленост на Гватемала да продължава да изнася карета от риба тон, които отговарят на условията за преференциално тарифно третиране на Съюза, ще бъде значително засегната.

               (6)

               Тази дерогация е следователно необходима, за да се осигури достатъчно време на Гватемала да подготви своята рибопреработвателна промишленост, така че последната да се съобрази с правилата за придобиване на преференциален произход за каретата от риба тон. Това време е необходимо, за да могат правителството и преработвателната промишленост на Гватемала да подсигурят адекватни потоци на риба тон с произход към държавата.

               (7)

               Предвид съществуващите потоци на доставки и модели на производство дерогацията следва да се предостави за годишни количества от 1 975 тона карета от риба тон с кодове по КН ex 1604 14 16. С цел да се гарантира, че временната дерогация ще се ограничи до периода, необходим на Гватемала да постигне съответствие с правилата за придобиване на преференциален произход за каретата от риба тон, тя следва да се предостави от 1 януари 2012 г. до 30 юни 2013 г. Размерът на квотата за 2013 г. следва да бъде определен на пропорционална основа за периода на предоставената дерогация. Следователно размерът на квотата следва да бъде определен на 1 975 тона за 2012 г. и 987,5 тона за 2013 г.

               (8)

               С цел да се гарантира непрекъснатост на износа от Гватемала за Съюза на преработена риба, която отговаря на условията за преференциално тарифно третиране, дерогацията следва да бъде предоставена със задна дата, считано от 1 януари 2012 г.

               (9)

               За по-голяма яснота и с цел каретата от риба тон с код по КН ex 1604 14 16 да се възползват от дерогацията е уместно да се определи ясно, че единствената суровина без произход, която може да се използва за производството на споменатите карета от риба тон, следва да бъде тон от позиции 0302 или 0303 по ХС.

               (10)

               С Регламент (ЕИО) № 2454/93 се определят правила относно управлението на тарифните квоти. С цел да се осигури ефикасно управление, проведено в тясно сътрудничество между органите на Гватемала, митническите органи на Съюза и Комисията, посочените правила следва да се прилагат mutatis mutandis спрямо внасяните количества съгласно дерогацията, предоставена с настоящия регламент.

               (11)

               С оглед да се позволи ефикасно наблюдение на прилагането на дерогацията е необходимо да се определи задължението за органите на Гватемала да съобщават редовно на Комисията подробна информация за сертификатите за произход формуляр A, които са били издадени.

               (12)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Чрез дерогация от членове 72, 73 и 75 — 79 от Регламент (ЕИО) № 2454/93 варени, замразени и вакуумно опаковани филета от риба тон, известни като „карета“, с код по КН 1604 14 16, произведени в Гватемала от тон без произход от позиции 0302 или 0303 по ХС, се считат за продукти с произход от Гватемала в съответствие с условията, определени в членове 2, 3 и 4 от настоящия регламент.
   Член 2
   Дерогацията, предвидена в член 1, се прилага за продукти, изнасяни от Гватемала и декларирани за допускане за свободно обращение в Съюза през периода от 1 януари 2012 г. до 30 юни 2013 г., и до количествата, определени в приложението към настоящия регламент.
   Член 3
   Количествата, определени в приложението към настоящия регламент, се управляват в съответствие с членове 308а, 308б и 308в от Регламент (ЕИО) № 2454/93.
   Член 4
   Митническите органи на Гватемала предприемат необходимите мерки за извършване на количествени проверки при износ на продуктите, посочени в член 1.
   В клетка 4 на сертификатите за произход формуляр А, издадени от компетентните органи на Гватемала съгласно настоящия регламент, се вписва една от следните заверки:

               —

               „Derogation — Commission Implementing Regulation (EU) No 1044/2012“,

               —

               „Excepción — Reglamento de Ejecución (UE) no 1044/2012 de la Comisión“.

         Преди края на месеца, следващ всяко календарно тримесечие, компетентните органи на Гватемала изпращат на Комисията тримесечна справка за количествата, за които са били издадени сертификати за произход формуляр А съгласно настоящия регламент, както и серийните номера на тези сертификати.
   Член 5
   Настоящият регламент влиза в сила на третия ден след публикуването му в Официален вестник на Европейския съюз.

   Той се прилага от 1 януари 2012 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 ноември 2012 година.

            За Комисията

            Председател

         José Manuel BARROSO

      (1)  ОВ L 302, 19.10.1992 г., стр. 1.

      (2)  ОВ L 253, 11.10.1993 г., стр. 1.

      (3)  ОВ L 211, 6.8.2008 г., стр. 1.

      ПРИЛОЖЕНИЕ

                  Пореден номер

                  Код по КН

                  Описание на стоката

                  Период

                  Количество
                  (в тонове нетно тегло)

                  09.1627

                  ex 1604 14 16

                  Варени, замразени и вакуумно опаковани филета от риба тон, известни като „карета“

                  от 1.1.2012 г. до 31.12.2012 г.

                  1 975

                  от 1.1.2013 г. до 30.6.2013 г.

                  987,5


title: Регламент за изпълнение (ЕС) № 74/2013 на Комисията от 25 януари 2013 година за изменение на Регламент (ЕС) № 1125/2010 по отношение на интервенционните центрове за зърнени култури в Германия, Испания и Словакия

text:
               26.1.2013

               BG

               Официален вестник на Европейския съюз

               L 26/17

         РЕГЛАМЕНТ ЗА ИЗПЪЛНЕНИЕ (ЕС) № 74/2013 НА КОМИСИЯТА
   от 25 януари 2013 година
   за изменение на Регламент (ЕС) № 1125/2010 по отношение на интервенционните центрове за зърнени култури в Германия, Испания и Словакия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 41 във връзка с член 4 от него,
   като има предвид, че:

               (1)

               В приложението към Регламент (ЕС) № 1125/2010 на Комисията от 3 декември 2010 г. за определяне на интервенционните центрове за зърнени култури и за изменение на Регламент (ЕО) № 1173/2009 (2) се посочват интервенционните центрове за зърнени култури.

               (2)

               Съгласно член 55, параграф 1 от Регламент (ЕС) № 1272/2009 на Комисията от 11 декември 2009 г. за установяване на общи подробни правила за прилагане на Регламент (ЕО) № 1234/2007 на Съвета относно изкупуване и продаване на селскостопански продукти при публична интервенция (3) Германия, Испания и Словакия предоставиха на Комисията изменения списък на интервенционните си центрове за зърнени култури, както и списъка на одобрените места за складиране (4) към дадените центрове, които покриват минималните изисквания по законодателството на Съюза.

               (3)

               Регламент (ЕС) № 1125/2010 следва да бъде съответно изменен, а списъкът на складовите помещения към интервенционните центрове да бъде публикуван в Интернет, включително цялата информация необходима на операторите в областта на публичната интервенция.

               (4)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕС) № 1125/2010 се изменя в съответствие с приложението към настоящия регламент.
   Член 2
   Настоящият регламент влиза в сила на третия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 25 януари 2013 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 318, 4.12.2010 г., стр. 10.

      (3)  ОВ L 349, 29.12.2009 г., стр. 1.

      (4)  Адресите на складовите помещения към интервенционните центрове могат да бъдат намерени на уебсайта EUROPA/селско стопанство на Европейската комисия: http://ec.europa.eu/agriculture/cereals/legislation/index_en.htm

      ПРИЛОЖЕНИЕ
      Приложението към Регламент (ЕС) № 1125/2010 се изменя, както следва:

                  1)

                  разделът, озаглавен „ГЕРМАНИЯ“, се заменя със следния текст:
                  „ГЕРМАНИЯ
                  Aschersleben
                  Augsburg
                  Bad Gandersheim
                  Bad Oldesloe
                  Beverungen
                  Brandenburg
                  Bremen
                  Bülstringen
                  Buttstädt
                  Dessau-Roßlau
                  Drebkau
                  Ebeleben
                  Eilenburg
                  Emden
                  Flensburg
                  Gransee
                  Großschirma
                  Güstrow
                  Hamburg
                  Hameln
                  Herzberg
                  Hildesheim
                  Holzminden
                  Itzehoe
                  Kappeln
                  Karstädt
                  Kiel
                  Klötze
                  Krefeld
                  Kyritz
                  Lübeck
                  Ludwigshafen
                  Magdeburg
                  Malchin
                  Neustadt
                  Nienburg
                  Northeim
                  Pollhagen
                  Querfurt
                  Regensburg
                  Rethem/Aller
                  Riesa
                  Rosdorf
                  Rostock
                  Schwerin
                  Tangermünde
                  Trebsen
                  Uelzen
                  Wismar
                  Witzenhausen“

                  2)

                  разделът, озаглавен „ИСПАНИЯ“, се заменя със следния текст:
                  „ИСПАНИЯ
                  Andalucia
                  Aragon
                  Castilla y Leon
                  Castilla La Mancha
                  Extremadura
                  Navarra“

                  3)

                  разделът, озаглавен „СЛОВАКИЯ“, се заменя със следния текст:
                  „СЛОВАКИЯ
                  Bratislava
                  Trnava
                  Dunajská Streda
                  Nitra
                  Dvory nad Žitavou
                  Bánovce nad Bebravou
                  Martin
                  Veľký Krtíš
                  Rimavská Sobota
                  Šurany
                  Košice“